b'\n_START_ARTICLE_\nRovigo (pokrajina)\n_START_SECTION_\nNaravne zanimivosti\n_START_PARAGRAPH_\nOzemlje dana\xc5\xa1nje pokrajine Rovigo je zemljepisno podro\xc4\x8dje imenovano Polesine [pol\xc3\xa8zine], ki le\xc5\xbei med spodnjima tokoma rek Adi\xc5\xbea in Pad do Jadranskega morja. Beseda polesine se je do devetnajstega stoletja uporabljala kot ob\xc4\x8dno ime ne\xc5\xa1tetih nizkih oto\xc4\x8dkov, ki so se pojavljali na teh dveh velikih rekah po poplavah in ki so ve\xc4\x8dinoma trajali le do naslednje poplave. \xc4\x8ce se danes vse ozemlje tako imenuje, je to \xc5\xbee zgovoren opis pokrajine._NEWLINE_Edino ve\xc4\x8dje za\xc5\xa1\xc4\x8diteno podro\xc4\x8dje so Mokri\xc5\xa1\xc4\x8da v delti reke Pad (Parco regionale del Delta del Po)\n_START_SECTION_\nZgodovinske zanimivosti\n_START_PARAGRAPH_\nZgodovina tega podro\xc4\x8dja pa\xc4\x8d lahko govori samo o vodi, poplavah in bonifikaciji. Pred 2000 leti se je Adi\xc5\xbea nahajala bolj na severu in se izlivala v Bene\xc5\xa1ko laguno, medtem ko je ves Pad potekal po strugi dana\xc5\xa1njega stranskega toka Primaro, precej ju\xc5\xbeneje od dana\xc5\xa1njega glavnega toka. \xc5\xa0e 1000 let prej je bil razmik med rekama prav verjetno \xc5\xa1e ve\xc4\x8dji, saj so Grki ustanovili kolonijo na obali med izlivoma. To je bilo mesto Adria, ki je postalo toliko pomembno, da se po njem \xc5\xa1e danes imenuje Jadransko morje. Med \xc4\x8detrtim in \xc5\xa1estim stoletjem pr. n. \xc5\xa1t. so tod bivali Veneti in Etru\xc5\xa1\xc4\x8dani, ki so prvi za\xc4\x8deli bonificirati ozemlje z gradnjo kanalov. Rimljani so kanalizacijo nadaljevali, a s propadom cesarstva so se dela ustavila. Zaradi tega je Adi\xc5\xbea leta 589 s hudo poplavo spremenila tok. Tudi Pad in ostali vodni tokovi so si na\xc5\xa1li nove struge in ozemlje je postalo neprehodno. Ni bilo dovolj mo\xc4\x8dne oblasti, da bi kaj ukrenila. S poplavo leta 1152 se je Pad premaknil pribli\xc5\xbeno na dana\xc5\xa1nje stanje. Politi\xc4\x8dne sile, ki so si skozi ves srednji vek sku\xc5\xa1ale prilastiti to ozemlje, ga seveda niso sku\xc5\xa1ale bonificirati, nasprotno, podiranje \xc5\xbee obstoje\xc4\x8dih nasipov je bilo dobra napadalna taktika. \xc5\xa0ele Bene\xc5\xa1ka republika je med \xc5\xa1estnajstim in sedemnajstim stoletjem izvr\xc5\xa1ila nekaj pomembnih sanacij.'